SKRIFTLIG FORESPØRGSEL E-0685/03

af Marie Isler Béguin (Verts/ALE), José Mendiluce Pereiro (PSE)og Alexander de Roo (Verts/ALE) til Kommissionen

(7. marts 2003)

Om: Den spanske vandplan, strukturfondene og costbenefitanalyser

Kommissionen er i færd med at gennemgå den spanske regerings anmodning om at samfinansiere de planlagte arbejder i forbindelse med den spanske vandplan med EU-midler, især arbejderne i forbindelse med omlægningen af vand fra Ebro til Barcelonas byområde og den spanske østkyst.

Ifølge en gruppe forskere(1) viser en costbenefitanalyse i begge tilfælde, at resultatet vil være negativt. Der vil være tale om et minus på 2 204,02 mio. EUR, uden at udgifterne til en forbedring af kvaliteten af drikkevand til byområderne eller til omkostningerne i forbindelse med klimaforandringen medregnes. Medregnes disse, bliver underskuddet på 3 556,34 mio. EUR. På denne baggrund foreslår samme forskere alternative fremgangsmåder for udnyttelse og forvaltning af vandressourcerne(2). Disse fremgangsmåder tager udgangspunkt i en forvaltning af efterspørgslen snarere end i en forøgelse af udbuddet og er udtryk for en bæredygtig politik, hvor der tages hensyn til kystområdernes belastningskapacitet og behovet for en samlet planlægning for kystområderne (Integrated Coastal Zone Management), som Kommissionen selv foreslår.

Det bestyrkes i en ny undersøgelse udarbejdet på Berkeley universitetet, at der hersker tvivl om den samfundsøkonomiske bæredygtighed af omlægningerne, og hermed bestyrkes den kritik, der er blevet fremsat af de nævnte forskere fra et spansk universitet. Desuden rejses der kritik af, at der ikke foreligger en finansiel undersøgelse, så det kan fastslås, hvem der skal betale, og hvordan betalingen for omlægningerne kan sikres. I undersøgelsen nævnes der tilsvarende projekter i USA, som har medført store finansielle tab(3).

I medfør af forordning (EF) nr. 1260/1999(4) skal strukturinterventionerne i forbindelse med store projekter som infrastrukturerne for omlægningen af Ebro tages udgangspunkt i en costbenefitanalyse projektets samfundsøkonomiske omkostninger og fordele, herunder angivelse af den forventede udnyttelsesgrad og den forventede indvirkning på udviklingen eller omstillingen i den pågældende region.

1. Er Kommissionen ikke af den opfattelse, at politikken for omlægning i henhold til den spanske vandplan ikke er solidt funderet med hensyn til en costbenefitanalyse, og at der derfor bør tages hensyn til alternative forslag, inden der gives tilladelse til samfinansiering via strukturfondene og især fra EFRU?

2. Vil Kommissionen være indstillet på at afsætte de finansielle midler, som de spanske myndigheder har anmodet om til finansiering af omlægningen af Ebro, til alternative foranstaltninger som de i denne forespørgsel nævnte?

(1) Arrojo Agudo P. m.fl., Análisis y valoración socioeconómica de los trasvases del Ebro, WWF European Office, september 2002.

(2) For Barcelonas byområde: forbedring af vandledningernes effektivitet i byerne, begrænsning af efterspørgslen ved programmer for god praksis for privat og industriel anvendelse og som en sidste mulighed afsaltning af havvand. For den spanske østkyst: kontrol med ulovlige udledninger til kunstvanding, iværksættelse af et miljøprogram for omlægning af kunstvandingen og oprettelse af en vandbank for at gøre det muligt på markedsvilkår styret af forvaltningen at overføre koncessioner eller ejendomsrettigheder mellem privatpersoner, forøgelse af effektiviteten af vandledningerne i byerne og som en sidste mulighed afsaltning af havvand.

(3) A. Horne & others, A technical review of the Spanish National Hydrological Plan (Ebro river out-of-basin diversion), Fundación Universidad Politécnica de Cartagena, den 7. januar 2003.

(4) EFT L 161 af 26.6.1999, s. 1.

Svar afgivet på Kommissionens vegne af Michel Barnier

(30. april 2003)

Ifølge nærhedsprincippet er det medlemsstaterne, som udvælger de projekter, der skal medfinansieres af strukturfondene.

Medlemsstaterne skal dog give meddelelse om de projekter, der skal medfinansieres og indebærer omkostningerne på over 50 mio. EUR, jf. artikel 25 i Rådets forordning (EF) nr. 1260/1999(1). Disse projekter skal opfylde de betingelser, der gælder for alle større projekter, herunder særlig artikel 26 i Rådets forordning (EF) nr. 1260/1999 og alle andre relevante EF-bestemmelser.

(1) Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene, EFT L 161 af 26.6.1999.